**Dôvodová správa**

**Všeobecná časť**

Návrh novely zákona o informačných systémoch verejnej správy nadväzuje na obsah Národnej koncepcie informatizácie verejnej správy, ktorá považuje zefektívnenie verejnej správy a jej sprístupnenie verejnosti prostredníctvom moderných technológií a metód za jednu z rozhodujúcich súčastí štátnej informačnej politiky. V tomto kontexte a pri súčasnom rozvoji informačno-komunikačných technológií je nevyhnutné skvalitňovať aj informačné systémy verejnej správy v súčinnosti s hlavnými smermi rozvoja verejnej správy, ktoré sledujú rast jej účinnosti a efektívnosti.

Povinnosť vypracovať novelu zákona o informačných systémoch verejnej správy, ktorým sa nahradí dnes už nevyhovujúce znenie zákona č. 275/2006 Z. z. vyplýva z Plánu legislatívnych úloh vlády Slovenskej republiky na rok 2008. Je koncipovaný v súlade so stavom a vývojom informačných a komunikačných technológií, reflektuje na zmeny v organizácii štátnej správy a územnej samosprávy a reaguje na výsledky analýzy uplatňovania doterajšieho zákona v praxi z hľadiska vecného i procesného.

Zhodnotenie súčasného právneho stavu

Napriek pozitívnym dôsledkom súčasného zákona, napr. v oblasti legislatívy (zákon na ochranu osobných údajov v informačných systémoch), v oblasti vytvárania integračných nástrojov (vytvorenie štandardov pre informačné systémy verejnej správy, bezpečnostných štandardov, metodických pokynov pri plánovaní, vývoji a riadení projektov informačných systémov), má zákon niektoré problematické miesta. Vážnym nedostatkom je nevykonateľnosť niektorých ustanovení zákona, nedostatočne vymedzené kompetencie povinných osôb ako aj nejasnosti v používaných pojmoch a nedostatky existujúcej úpravy správneho konania vo vzťahu k povinným osobám.

Pri príprave návrhu novely zákona sa vzali do úvahy tieto východiská:

jednotlivé informačné systémy obsahujú údaje a informácie, ktoré sú potrebné pre iné informačné systémy, resp. na zabezpečenie správnych činností príslušných orgánov,

rozvoj informačných a komunikačných technológií a ich implementácia do informačných systémov verejnej správy umožňuje prístup k potrebným údajom a informáciám elektronickými prostriedkami na diaľku a v reálnom čase a poskytuje nové možnosti pri prenose, spracovaní a uchovávaní údajov, najmä v súvislosti s ich ochranou, bezpečnosťou, autenticitou a integritou.

Najdôležitejšie zmeny v návrhu zákona v porovnaní so súčasným zákonom sa týkajú rozšírenia a úpravy pojmového aparátu, povinností správcu a prevádzkovateľov informačných systémov verejne správy, zavádzania ďalších nástrojov, ktorými sa zabezpečí najmä integrovateľnosť a bezpečnosť informačných systémov verejnej správy, podrobnejšie sa tiež definuje koncepcia rozvoja informačného systému verejnej správy, detailnejšie sa upravujú niektoré aspekty správneho konania a definuje sa integrované obslužné miesto pre komunikáciu s verejnou správou.

Návrh novely zákona upravuje vymedzenie povinných osôb (povinné subjekty) a ich kompetencií v oblasti informačných systémov. Vychádza sa zo zásad, že:

orgány verejnej správy vykonávajú značnú časť administratívnych činností, ktorá obsahuje prácu s údajmi a informáciami,

jednotlivé informačné systémy verejnej správy predstavujú zdroje služieb, ktoré by mali byť prostredníctvom spoločnej komunikačnej infraštruktúry a referenčného rozhrania poskytované verejnosti v súlade s platnou legislatívou, preto chod verejnej správy je významne určený právnym rámcom, (pre orgány štátnej správy výlučne), ktorý vymedzuje nakladanie s informáciami.

primárnu zodpovednosť za príslušný informačný systém by mal mať jeho správca. Správcovstva sa ex lege nemôže vzdať.

Navrhovaný zákon vychádza z predpokladu zníženia finančnej náročnosti pri elektronickom vybavovaní žiadostí a platbe prostredníctvom platobného portálu Ústredného portálu verejnej správy za správne úkony spoplatňované podľa zákona č. 145/1995 Z. z. o správnych poplatkoch v znení neskorších predpisov. Dopady poplatkových úľav na podporu elektronikácie správnej agendy sa priamo úmerne prejavia zvýšením penetrácie elektronických platieb.

Predložený návrh zákona je v súlade s Ústavou Slovenskej republiky, zákonmi Slovenskej republiky, s medzinárodnými zmluvami a inými dokumentmi, ktorými je Slovenská republika viazaná a s právom Európskych spoločenstiev a Európskej únie.

Návrh zákona v rozpočtovom roku 2009 nezakladá zvýšené nároky na rozpočty obcí a vyšších územných celkov, ani na hospodárenie verejnoprávnych inštitúcií, iba čiastočný výpadok príjmov štátneho rozpočtu zo správnych poplatkov, keďže sa v čl. II. mení a dopĺňa zákon č. 145/1995 Z. z. o správnych poplatkoch. Výdavky spojené s realizáciou zákona budú zabezpečené v rámci schválených limitov výdavkov jednotlivých rozpočtových kapitol na príslušný rozpočtový rok. Návrh nemá negatívny vplyv na hospodárenie podnikateľskej sféry a iných právnických osôb. Návrh zákona nemá negatívny vplyv na zamestnanosť ani na životné prostredie. Problematika návrhu zákona nie je upravená v práve Európskych spoločenstiev a Európskej únie.

Návrh zákona bol schválený na rokovaní vlády Slovenskej republiky dňa 30. septembra 2009.

Robert F i c o, v.r.

predseda vlády Slovenskej republiky

Ján P o č i a t e k, v.r.

minister financií Slovenskej republiky

**Doložka vybraných vplyvov**

**A.1. Identifikovanie problému:**

**A.2. Rozsah vplyvov:**

|  |  |  |  |
| --- | --- | --- | --- |
|  | Vplyvžiadny | Vplyv | Zvažoval predkladateľ alternatívne riešenia?  |
| 1. Rozsah vplyvov na rozpočet verejnej správy | áno |  |  |
| 2. Rozsah vplyvov na podnikateľské prostredie – dochádza k zvýšeniu regulačného zaťaženia? | áno |  |  |
| 3, Rozsah sociálnych vplyvov – vplyvy na hospodárenie obyvateľstva, sociálnu exklúziu, rovnosť príležitostí a rodovú rovnosť a vplyvy na zamestnanosť |  | ánopozitívny |  |
| 4. Rozsah vplyvov na životné prostredie | áno |  |  |
| 5. Rozsah vplyvov na informatizáciu spoločnosti |  | áno |  |

**Sociálne vplyvy - vplyvy na hospodárenie obyvateľstva, sociálnu exklúziu, rovnosť príležitostí a rodovú rovnosť a na zamestnanosť**

|  |
| --- |
| **Sociálne vplyvy predkladaného materiálu - vplyvy na hospodárenie obyvateľstva, sociálnu exklúziu, rovnosť príležitostí a rodovú rovnosť a vplyvy na zamestnanosť** |
| **4.1.** Identifikujte vplyv na hospodárenie  domácností a špecifikujte ovplyvnené skupiny domácností, ktoré budú pozitívne/negatívne ovplyvnené.  | Nie |
| Kvantifikujte:  | Nie |
| - Rast alebo pokles príjmov/výdavkov na priemerného obyvateľa |
| - Rast alebo pokles príjmov/výdavkov za jednotlivé ovplyvnené skupiny domácností- Celkový počet obyvateľstva/domácností ovplyvnených predkladaným materiálom |
|  |
| **4.2.** Zhodnoťte kvalitatívne (prípadne kvantitatívne) vplyvy na prístup k zdrojom, právam, tovarom a službám u jednotlivých ovplyvnených skupín obyvateľstva. |  Nie |
| **4.3.** Zhodnoťte vplyv na rovnosť príležitostí:Zhodnoťte vplyv na rodovú rovnosť. | **Áno,** **informatizácia spoločnosti v rámci zdokonalenia možnosti elektronického kontaktu s orgánmi verejnej správy zvyšuje možnosti žien starajúcich sa o deti pracovať z domu na tzv. teleworking (prácu na diaľku), čím sa zvyšuje ich šanca získať a udržať si zamestnanie v porovnaní s mužmi.** |
| **4.4.** Zhodnoťte vplyvy na zamestnanosť.Aké sú vplyvy na zamestnanosť ?Ktoré skupiny zamestnancov budú ohrozené schválením predkladaného materiálu ?Hrozí v prípade schválenia predkladaného materiálu hromadné prepúšťanie ? |  Nie |

Vplyvy na informatizáciu spoločnosti

|  |  |
| --- | --- |
| **Budovanie základných pilierov informatizácie** |  |
| **Obsah** |  |
| **6.1.** Rozširujú alebo inovujú sa existujúce alebo vytvárajú sa či zavádzajú sa nové elektronické služby?*(Popíšte ich funkciu a úroveň poskytovania.)* | Áno, zavádzajú sa integrované obslužné miesta ako miesta asistovaného výkonu verejnej správy, ktoré rozšíria a skvalitnia prístup k elektronickým službám verejnej správyÚroveň III (obojsmerná interakcia) |
| **6.2.** Vytvárajú sa podmienky pre sémantickú interoperabilitu?*(Popíšte spôsob jej zabezpečenia.)* | Nie |
| **Ľudia** |  |
| **6.3.** Zabezpečuje sa vzdelávanie v oblasti počítačovej gramotnosti a rozširovanie vedomostí o IKT?*(Uveďte spôsob, napr. projekty, školenia.)* | Nie, zákon je zameraný na správcov ISVS povinných osôb, zabezpečujúcich aj prevádzku IS |
| **6.4.** Zabezpečuje sa rozvoj elektronického vzdelávania?*(Uveďte typ a spôsob zabezpečenia vzdelávacích aktivít.)* | Nie, zákon je zameraný na správcov ISVS povinných osôb, zabezpečujúcich aj prevádzku IS |
| **6.5.** Zabezpečuje sa podporná a propagačná aktivita zameraná na zvyšovanie povedomia o informatizácii a IKT?*(Uveďte typ a spôsob zabezpečenia propagačných aktivít.)* | Nie, zákon je technickou normou zameranou na povinné osoby, nie na bežných užívateľov |
| **6.6.** Zabezpečuje/zohľadňuje/zlepšuje sa prístup znevýhodnených osôb k službám informačnej spoločnosti?*(Uveďte spôsob sprístupnenia digitálneho prostredia.)* | Áno, prostredníctvom integrovaných obslužných miest sa zlepšuje ich prístupnosť k službám verejnej správy. Zároveň sa zvyšuje úroveň kontroly dodržiavania štandardov prístupnosti a sankcie za porušovanie zákona voči povinným osobám ISVS |
| **Infraštruktúra** |  |
| **6.7.** Rozširuje, inovuje, vytvára alebo zavádza sa nový informačný systém?*(Uveďte jeho funkciu.)* | Áno, zákon zavádza a definuje metainformačný a nadrezortný IS |
| **6.8.** Rozširuje sa prístupnosť k internetu?*(Uveďte spôsob rozširovania prístupnosti.)* | Áno,prostredníctvom integrovaných obslužných miest sa rozširuje okruh poskytujúcich subjektov a rozsah poskytovaných služieb |
| **6.9.** Rozširuje sa prístupnosť k elektronickým službám?*(Uveďte spôsob rozširovania prístupnosti.)* | Áno,prostredníctvom integrovaných obslužných miest sa rozširuje okruh poskytujúcich subjektov a rozsah poskytovaných služieb |
| **6.10.** Zabezpečuje sa technická interoperabilita?*(Uveďte spôsob jej zabezpečenia.)* | Áno,čiastočne sa prostredníctvom štandardov pre ISVS zabezpečuje základná úroveň interoperability |
| **6.11.** Zvyšuje sa bezpečnosť IT?(*Uveďte spôsob zvýšenia bezpečnosti a ochrany IT.)* | Áno,čiastočne prostredníctvom rozšírených a sprísnených povinností povinných osôb |
| **6.12.** Rozširuje sa technická infraštruktúra?(*Uveďte stručný popis zavádzanej infraštruktúry.)* | Áno,podmienkou pre zavedenie nových prvkov a služieb verejnej správy je rozšírenie technickej infraštruktúry |
| **Riadenie procesu informatizácie** |  |
| **6.13.** Predpokladajú sa zmeny v riadení procesu informatizácie?*(Uveďte popis zmien.)* | Nie |
| **Financovanie procesu informatizácie** |  |
| **6.14.** Vyžaduje si proces informatizácie finančné investície?*(Popíšte príslušnú úroveň financovania.)* | Nie |
| **Legislatívne prostredie procesu informatizácie** |  |
| **6.15.** Predpokladá nelegislatívny materiál potrebu úpravy legislatívneho prostredia procesu informatizácie?*(Stručne popíšte navrhované legislatívne zmeny.)* | Nejde o nelegislatívny materiál |

**Doložka zlučiteľnosti právneho predpisu s právom európskych spoločenstiev**

**a právom Európskej únie**

**1**. **Predkladateľ zákona:**

Vláda Slovenskej republiky

**2. Názov návrhu zákona:**

Návrh zákona, ktorým sa mení a dopĺňa zákon č. 275/2006 Z. z. o informačných systémoch verejnej správy a o zmene a doplnení niektorých zákonov v znení neskorších predpisov a o zmene a doplnení niektorých zákonov

**3. Problematika návrhu zákona:**

* 1. nie je upravená v práve Európskych spoločenstiev
	2. nie je upravená v práve Európskej únie
	3. nie je obsiahnutá v judikatúre Súdneho dvora Európskych spoločenstiev

a Súdu prvého stupňa Európskych spoločenstiev

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4, 5 a 6 doložky zlučiteľnosti.

**Osobitná časť**

**K Čl. I**

**K bodu 1**

Predmetom úpravy je upresnenie práv a povinností povinných osôb spojených nielen so zabezpečovaním prevádzky informačných systémov verejnej správy, ale spojených aj s ich vytváraním, rozvojom a využívaním.

**K bodu 2**

Rozširujú sa definície pojmov na základe potrieb aplikačnej praxe v súvislosti s rozvojom informačných technológií, technologickej infraštruktúry a reflektujú na novo vznikajúce procesy a informačné toky medzi subjektmi, z čoho vznikla potreba zadefinovania nových pojmov a úpravy doteraz používaných.

Dopĺňa sa tiež v § 3 zoznam povinných osôb, ktoré vzhľadom na svoju vecnú pôsobnosť do zoznamu patria a v súčasnom znení zákona č. 275/2006 Z. z. nie sú zaradené. Niektoré nové inštitúcie spadajúce pod zákon vznikli až po prijatí zákona a bolo takisto potrebné na tento fakt zareagovať. Zároveň sa mení systematika zoradenia povinných osôb a rozčleňuje sa ich druhové členenie na nové skupiny, lepšie vyhovujúce potrebám sémantiky IT architektúry.

Ďalej sa nanovo definujú práva a povinnosti povinných osôb a správcu informačných systémov verejnej správy, vychádzajúc pri tom z pripravovanej štruktúry jednotného technologicky štandardizovaného systému elektronickej verejnej správy Slovenskej republiky, reflektujúc pritom i na Národnú koncepciu informatizácie verejnej správy a potrebu koncepčného prístupu k tvorbe a prevádzkovaniu informačných systémov verejnej správy. Zároveň dochádza k presunu niektorých povinností zo všeobecného okruhu povinných osôb na správcov, najmä v oblasti predkladania koncepcií rozvoja informačných systémov, čím sa výrazne zníži okruh primárne zodpovedných osôb, výrazne sa zníži administratívna záťaž pri reportingu povinných osôb voči ministerstvu a sprehľadní sa aj ich štruktúra.

Vypracovať a aktualizovať koncepciu majú správcovia v súčinnosti s vecne príslušnými právnickými osobami v ich v zriaďovateľskej alebo zakladateľskej pôsobnosti a tieto im musia ako svojim zriaďovateľom alebo zakladateľom poskytovať súčinnosť.

Povinné osoby nahlasujú ministerstvu financií zmeny úsekov správy a im prislúchajúcich agend základného číselníka úsekov a agend verejnej správy. Správcom číselníka je ministerstvo financií. Základné číselníky zahŕňajú dôležitý zdroj údajov potrebný pri výkone správy. Budú záväzným zdroj údajov, ktoré by mali byť dostupné pri poskytovaní e-služieb verejnej správy. Číselníky predstavujú vzostupne alebo zostupne usporiadaný rad číselných znakov, písmen a ich kombinácií. Tieto znaky sú priradené k určitému verbálnemu popisu javu alebo procesu nejakou základnou spoločnou charakteristikou. Vo väčšine prípadov neexistuje medzi jednotlivými prvkami číselníka nadradenosť či podradenosť.

Ministerstvo a Úrad vlády Slovenskej republiky takisto vypracujú model štatistického zisťovania údajov o informačných systémoch verejnej správy.

Agenda je v zmysle Národnej koncepcie informatizácie verejnej správy konkrétna, vecná oblasť príslušného úseku správy, ktorú vybavuje povinná osoba v súlade s kompetenciami, podmienkami, postupmi a ustanoveniami, uvedenými v osobitných predpisoch. Úsek správy je konkrétna vecná oblasť, v ktorej kompetencie, úlohy a povinnosti povinných osôb ustanovujú osobité predpisy.

Povinné osoby ako nositelia informácie, ktorú občan potrebuje doložiť ku konaniu pred orgánom verejnej správy alebo orgánom verejnej moci, uvedenú informáciu zabezpečia z vlastného alebo iného informačného systému verejnej správy, ak to technické podmienky interoperability dovoľujú a orgán takouto informáciou disponuje.

Povinnosť predkladať koncepcie rozvoja informačných systémov sa už nebude vzťahovať na právnické osoby v zriaďovateľskej a zakladateľskej pôsobnosti povinných osôb a hlavne už nie na celú samosprávu, ale iba na vyššie územné celky, čím sa výrazne zníži zaťaženie týchto povinných osôb a táto povinnosť sa tak bude vzťahovať iba na tie subjekty, ktoré reálne zabezpečujú komplexnú agendu elektronickej verejnej správy pre územne a organizačne väčšie celky a nie na (malé) obce ani na mestá či mestské časti.

Povinnosť vypracúvať a aktualizovať koncepciu však majú naďalej a ministerstvo si ju môže vyžiadať napr. za účelom aktualizácie Národnej koncepcie resp. pri príprave iných strategických materiálov a pri kontrole funkcionality ich informačných systémov. Právo predkladať koncepcie však obciam ostáva a napr. predloženie koncepcie je nevyhnutným predpokladom pre podanie žiadosti o čerpanie prostriedkov zo Štrukturálnych fondov EÚ v rámci Operačného programu Informatizácia spoločnosti. Rozhodnutie o schválení koncepcie nie je rozhodnutím v správnom konaní.

K bodu 3

Nový paragraf § 3a ustanovuje koncepciu rozvoja informačných systémov verejnej správy ako základný stavebný prvok tvorby a rozvoja týchto informačných systémov a dopĺňa tak predchádzajúce vágne ustanovenie v pôvodnom § 3. Náležitosti koncepcie ustanovuje ministerstvo. Koncepcie sú naviazané na Národnú koncepciu rozvoja informatizácie verejnej správy, ktorú schvaľuje vláda svojim uznesením a ktorá nemá pevne stanovenú dobu platnosti, čo umožňuje bezprostredne reagovať na aktuálne trendy vývoja informatizácie vo svete. Koncepcie sa neschvaľujú v správnom konaní, nakoľko sa nerozhoduje o právach a právom chránených záujmoch. Proti rozhodnutiu o schválení koncepcie nie je prípustný opravný prostriedok.

**K bodom 4 až 10**

Spresňujú sa povinnosti a kompetencie ministerstva vzhľadom na novo definované pojmy v zákone. Výkonom niektorých technických činností súvisiacich s realizáciou kontrolných právomocí môže ministerstvo poveriť inú právnickú osobu podľa osobitných predpisov (napr. Správu finančnej kontroly a pod.). Po dohode s ministerstvom môžu štandardy informačných systémov verejnej správy vydávajú aj povinné osoby, ktoré vydávajú štandardy na základe osobitných predpisov, napr. zdravotnícke štandardy, štandardy pre elektronický podpis, štandardy pre geografický informačný systém.

Ministerstvo riadi a koordinuje informačnú bezpečnosť informačných systémov verejnej správy s výnimkou systémov kybernetického priestor, ak tak ustanoví osobitný predpis, ktorým by mal byť návrh zákona o kybernetickom priestore v gescii Národného bezpečnostného úradu.

K bodom 11 až 13

Dopĺňa sa nová funkcia podania cez elektronickú podateľňu ústredného portálu ako centrálneho komunikačného bodu verejnosti s verejnou správou ako ekvivalent podania prostredníctvom elektronickej podateľne jednotlivých úradov, čím sa napĺňa jedna z nosných úloh ústredného portálu ako kľúčového prvku eGovernmentu. Úrad vlády SR sa definuje ako správca Govnetu.

K bodom 14 až 18

V oblasti informačných systémov sa pri štandardoch upresňuje ich vecný rozsah vzhľadom na novo zavádzané a spresnené definície a vypúšťajú sa duplicitné ustanovenia. Pôsobnosť štandardov sa rozširuje aj na spoločné moduly.

K bodom 19 až 21

Odpisy a výstupy sa vydávajú na požiadanie všetkých oprávnených osôb, ktoré majú právny nárok spojený s požadovaným úkonom, ako je to i v súčasnosti podľa príslušných predpisov. Pokiaľ sa nevyžaduje preukazovanie právneho nároku v zmysle osobitných predpisov, jeho preukazovanie sa ani podľa tohto zákona nevyžaduje.

Integrované obslužné miesto vykonáva činnosti osvedčujúcej osoby. Povinnosť osvedčujúcej osoby na vydávanie výstupov je viazaná na technické možnosti pre takúto činnosť, pričom osvedčujúcou osobou ostáva subjekt bez ohľadu na tieto technické možnosti, čo jej dáva právo na zaradenie do systému, akonáhle ich bude spĺňať.

**K bodu 22**

Zavádza sa osobitné ustanovenie popisujúce fungovanie integrovaného obslužného miesta (IOM), ktoré zahŕňa povinné osoby, ako aj notárov a držiteľov poštovej licencie na univerzálnu poštovú službu. Integrované obslužného miesta v súčasnosti platný zákon pozná, iba ich nijako nenazýva. Podľa zákona vykonávajú funkciu miesta jednotného kontaktu občanov a podnikateľov s verejnou správou, čo je moderný trend elektronickej verejnej správy, s cieľom priblíženia verejnej správy občanom a podnikateľom a znížiť náklady spojené s vybavovaním administratívne agendy.

Rozširuje sa okruh IOM o držiteľov poštovej licencie na univerzálnu poštovú službu, čo je európsky trend rozširovania počtu tzv. jednotných obslužných miest a ich približovaniu verejnosti prostredníctvom certifikovaných poskytovateľov služieb, čím sa zároveň zníži objem agendy úradov a tým aj neúmerné čakacie lehoty na vybavenie. Novým prvkom je možnosť prostredníctvom integrovaného obslužného miesta uskutočniť aj podanie orgánom verejnej moci a verejnej správy, nielen žiadať elektronické výstupy z informačného systému verejnej správy, čím dochádza k obojstrannej komunikácii občanov a podnikateľov s verejnou správou, čo je trend modernej verejnej správy vo svete.

K bodu 23

Upravujú sa pokuty za porušenie zákona v súlade s princípom zníženia spodnej hranice a  zvýšenia hornej hranice pokút a spresňujú sa odkazy na porušenia jednotlivých hmotnoprávnych ustanovení z dôvodu ich presunov a doplnení o nové ustanovenia. Vzhľadom na nadobudnutie účinnosti zákona po 1. januári 2009 sa zmenila menová jednotka zo slovenských korún na euro.

**K bodu 24**

Vkladajú sa prechodné ustanovenia k úpravám účinným od 1. januára 2010. Na povinné osoby, ktoré už existujú ale ktoré neboli povinnými osobami podľa doterajšieho zákona, sa povinnosti vypracovať a predložiť koncepciu a zosúladenie so štandardmi ISVS vzťahujú od 1. októbra 2010.

Povinné osoby zriadené alebo založené až po nadobudnutí účinnosti tohto zákona sú povinné predložiť koncepciu do šiestich mesiacov od svojho zriadenia alebo založenia.

Konanie o uložení pokuty podľa doterajších predpisov sa ukončí podľa tohto zákona.

**K bodu 25**

Dopĺňa sa splnomocnenie pre ministerstvo na vydanie vykonávacieho predpisu pre štandardy, pre registráciu prevádzkovateľov integrovaných obslužných miest, pre zriaďovanie a prevádzku integrovaných obslužných miest, pre obsah a spôsob predkladania zmien úsekov a agend do základného číselníka úsekov a agend verejnej správy a pre obsah a spôsob predkladania informácií do centrálneho metainformačného systému verejnej správy.

Zároveň sa ministerstvo splnomocňuje vydať úplné znenie všeobecne záväzného právneho predpisu v Zbierke zákonov SR.

K Čl. II

Ako motivačný faktor pre používanie elektronických prostriedkov sa pre verejnosť zavádza 50% zľava zo správnych poplatkov za úkony a konania, ak sa vykonávajú na základe návrhu podaného elektronickými prostriedkami a podpísaného elektronickým podpisom alebo sú vykonané prostredníctvom IOM a platba za ne je zrealizovaná prostredníctvom ústredného portálu verejnej správy, pričom sa považuje za zrealizovanú nie okamihom zadania príkazu na platbu, ale až okamihom jej odpísania z účtu žiadateľa.

K Čl. III

Vypúšťa sa kompetencia ministerstva vnútra v oblasti automatizovaného informačného systému miestnej štátnej správy, nakoľko takýto systém už neexistuje.

K Čl. IV

Dáva sa splnomocňovacie ustanovenie pre predsedu Národnej rady Slovenskej republiky na vydanie úplného znenia zákona č. 275/2006 Z. z. v znení neskorších predpisov.

K Čl. V

Účinnosť zákona sa navrhuje 1. januára 2010, okrem povinnosti zverejňovať informácie o informačných systémoch verejnej správy prostredníctvom centrálneho metainformačného systému verejnej správy a okrem výmeny informácií medzi informačnými systémami verejnej správy, z dôvodu nevyhnutnej časovej rezervy na technologické prispôsobenie svojich informačných systémov podmienkam zákona. Táto lehota sa predlžuje na 1. januára 2011.